“ทรัมป์” กลับลำ ขอปปช.ใส่หน้ากากอนามัย กัน “โควิด” ปลอบขวัญ “อาจย่ำแย่ก่อนค่อยดีขึ้น”!
“ทรัมป์” กลับลำ ขอปปช.ใส่หน้ากากอนามัย กัน “โควิด” ปลอบขวัญ “อาจย่ำแย่ก่อนค่อยดีขึ้น”! 
“ทรัมป์” กลับลำ ขอปปช.ใส่หน้ากากอนามัย กัน “โควิด” ปลอบขวัญ “อาจย่ำแย่ก่อนค่อยดีขึ้น”!
22 ก.ค. 2563

สำนักข่าวซินหัว รายงานจากกรุงวอชิงตัน สหรัฐอเมริกา ระบุว่า เมื่อบ่ายวันอังคารที่ 21 ก.ค.63 โดนัลด์ ทรัมป์ ประธานาธิบดีของสหรัฐฯ กล่าวถึงสถานการณ์การแพร่ระบาดใหญ่ของโรคติดเชื้อไวรัสโคโรนาสายพันธุ์ใหม่ (โควิด-19) ในสหรัฐฯ ว่าอาจ “ย่ำแย่ลงก่อนแล้วค่อยดีขึ้น”
“โชคร้ายที่สถานการณ์อาจจะย่ำแย่ลงก่อนแล้วค่อยดีขึ้น ผมไม่ชอบพูดเรื่องแบบนี้หรอก แต่มันคงจะเป็นไปตามนั้น” ทรัมป์กล่าวระหว่างการรายงานข่าวเกี่ยวกับโรคโควิด-19 ที่ทำเนียบขาวเป็นครั้งแรกในรอบเกือบ 3 เดือน
นอกจากนี้ ทรัมป์ ยังให้สัมภาษณ์กับผู้สื่อข่าวว่า สถานการณ์ในบางพื้นที่ของประเทศนั้นดีอยู่แล้ว ส่วนบางพื้นดีน้อยกว่าหน่อย น่าเสียดายที่ตอนนี้ฟลอริดาค่อนข้างลำบาก หรืออยู่ในจุดที่ลำบากมาก
ขณะที่มหาวิทยาลัยจอห์นส ฮอปกินส์ รายงานว่ายอดผู้ป่วยโรคโควิด-19 สะสมของสหรัฐฯ สูงทะลุ 3.8 ล้านราย เสียชีวิตแล้วกว่า 141,000 ราย และยอดผู้ป่วยใหม่พุ่งสูงในรัฐบางแห่ง เช่น รัฐฟลอริดา
งานนี้ทรัมป์ซึ่งเข้าร่วมการรายงานข่าวโดยไม่สวมหน้ากากอนามัย ได้ยอมรับในประสิทธิภาพด้านการควบคุมการแพร่ระบาดของหน้ากากอนามัย พร้อมเสริมว่า “เขาไม่มีปัญหากับการสวมหน้ากาก”
“ไม่ว่าคุณจะชอบหน้ากากอนามัยหรือไม่ มันสร้างความเปลี่ยนแปลงได้และมีประสิทธิภาพ เราต้องพยายามป้องกันในทุกทางเท่าที่ทำได้ เราขอให้ทุกคนซื้อและสวมหน้ากากอนามัย เมื่อคุณไม่สามารถรักษาระยะห่างทางสังคมได้” ทรัมป์ กล่าว